
Text rozhodnutia
Súd: Krajský súd Trenčín Spisová značka: 3To/44/2016 Identifikačné číslo súdneho spisu: 3816010146 Dátum vydania rozhodnutia: 13. 07. 2016 Meno a priezvisko sudcu, VSÚ: JUDr. Dušan Krč-Šebera ECLI: ECLI:SK:KSTN:2016:3816010146.1 Uznesenie Krajský súd v Trenčíne v senáte zloženom z predsedu JUDr. Dušana Krč-Šeberu a sudcov JUDr. Rastislava Vranku a JUDr. Romana Hargaša v trestnej veci proti obžalovanému T. A. pre pokračovací obzvlášť závažný zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c/, d/, ods. 2 písm. c/ Tr. zák. s poukazom na § 138 písm. j/ Tr. zák., na verejnom zasadnutí dňa 13. júla 2016 prejednal odvolanie obžalovaného T. A. proti rozsudku Okresného súdu Prievidza, sp.zn.2T/35/2016 zo dňa 22. apríla 2016, a takto r o z h o d o l : Podľa § 319 Tr. por. sa odvolanie obžalovaného T. A. z a m i e t a , pretože nie je dôvodné. o d ô v o d n e n i e : Rozsudkom Okresného súdu Prievidza, sp.zn.2T/35/2016 zo dňa 22. apríla 2016, bol obžalovaný T. A. uznaný za vinného z pokračovacieho obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c/, d/, ods. 2 písm. c/ Tr. zák. s poukazom na § 138 písm. j/ Tr. zák. na skutkovom základe, že v bode 1 napadnutého rozsudku -dňa 2.10.2015 v nočných hodinách cestoval spoločne s C. C. a F. A. na svojom osobnom motorovom vozidle značky S. N., I. A. do X. C. v T. republike, kde od nezistenej osoby neoprávnene kúpil za sumu XXX,-Eur rastlinný materiál konope, ktorý bol uložený v dvoch taškách s nápisom „F.“ a „F.“, tieto uložil do batožinového priestoru osobného motorového vozidla a previezol na území Slovenskej republiky, kde ho prechovával až do dňa 3.10.2015, do 00:55 hodiny, kedy bol v obci U. smerom na D. F., okres A. zastavený a kontrolovaný hliadkou polície, ktorá pri prehliadke iných priestorov a pozemkov - osobného motorového vozidla značky S. N. I. A. zaistila dve tašky s rastlinným materiálom, pričom v taške s nápisom „F.“ sa nachádzal rastlinný materiál konope o hmotnosti 121,60 g s priemernou koncentráciou účinnej látky 12,1 % hmotnostných, ktoré množstvo zodpovedá 492-1476 obvykle jednorazovým dávkam drogy a v druhej taške s nápisom „Real“ sa nachádzal rastlinný materiál konope o hmotnosti 90,70 g s priemernou koncentráciou účinnej látky 14,1 % hmotnostných, ktoré množstvo zodpovedá 427-1281 obvykle jednorazovým dávkam drogy, a v celkovej hodnote 2.123,00,-Eur, pričom konope je podľa zákona č.139/1998Z.z. o omamných látkach, psychotropných látkach a prípravkoch zaradený do I. skupiny omamných látok a tetrahydrokanabinol ako hlavná zložka konopy je zaradený do I. skupiny psychotropných látok, v bode 2 napadnutého rozsudku -od presne neustáleného obdobia, minimálne však od mesiaca december 2014 až do 3.10. 2015 od nezistených osôb neoprávnene kupoval psychotropnú látku metamfetamín (pervitín) a omamnú látku konope, ktoré prechovával pri sebe a v mieste bydliska v G. S. č.XX, okres A., presne neustálené množstvo použil pre vlastnú potrebu a presne nezistené množstvo predal viacerým, najmenej šiestim osobám, a to V. B., H. N., Y. C., M. S., O. F. a S. C. za sumu okolo 10,-Eur za jednu dávku, pričom metamfetamín (pervitín) je v zmysle zákona číslo 139/1998 Zb. z. o omamných látkach, psychotropných látkach a prípravkoch zaradený do II. skupiny psychotropných látok a konope je podľa toho istého zákona zaradený do I. skupiny omamných látok, Za tento trestný čin bol obžalovaný T. A. odsúdený podľa § 172 ods. 2, § 38 ods. 3, § 36 písm. l/, n/ Tr. zák. k trestu odňatia slobody vo výmere 10 rokov, na výkon ktorého ho okresný súd podľa § 48 ods. 2 písm. a/, ods. 4 Tr. zák. zaradil do ústavu na výkon trestu s minimálnym stupňom stráženia. Zároveň okresný súd podľa § 60 ods. 1 písm. a/ Tr. zák. uložil obžalovanému T.i A. trest prepadnutia veci a to: mikrováhy čiernej farby nezistenej značky a mikrováhy striebornej farby nezistenej značky, ktoré sa nachádzajú v úschove na Okresnom súde v Prievidzi pod poradovým číslom 5/2016 zo dňa 17.3.2016 s tým, že podľa § 60 ods. 6 Tr. zák. vlastníkom prepadnutých vecí sa stáva štát. Okresný súd súčasne podľa § 76 ods. 1 Tr. zák. s poukazom na ustanovenie § 78 ods. 1 Tr. zák. uložil obžalovanému T. A. ochranný dohľad v trvaní 1 rok. Citovaný rozsudok okresného súdu nenadobudol právoplatnosť, nakoľko ho bezprostredne po jeho vyhlásení napadol odvolaním obžalovaný T. A. pre nesprávnosť výroku o treste. Obžalovaný v písomných dôvodoch svojho odvolania uviedol, že obžalovaný a jeho obhajca v záverečnej reči na hlavnom pojednávaní navrhli okresnému súdu, aby pri ukladaní trestu obžalovanému T. A. vzal do úvahy existujúce poľahčujúce okolnosti podľa § 36 písm. j/, l/ Tr. zák., a aby okresný súd postupoval pri ukladaní trestu aj podľa ustanovenia § 39 ods. 1, ods. 3 písm. c/ Tr. zák. o mimoriadnom znížení trestu, a to aj s ohľadom na priznanie sa obžalovaného v prípravnom konaní, oľutovanie skutku a urobenie vyhlásenia podľa § 257 ods. 1 písm. b/ Tr. por. na hlavnom pojednávaní. Obžalovaný ďalej uviedol, že okresný súd pri ukladaní trestu obžalovanému T. A. vzal do úvahy dve poľahčujúce okolnosti, a to podľa § 36 písm. l/, n/ Tr. zák., napriek tomu, že sa na obžalovaného hľadí akoby nebol doposiaľ odsúdený, pričom okresný súd nezistil žiadnu priťažujúcu okolnosť. Obžalovaný od počiatku trestného konania priznával spáchanie skutku, pre ktorý bol stíhaný a nakoniec aj obžalovaný, pričom tento skutok úprimne oľutoval. Na hlavnom pojednávaní urobil obžalovaný vyhlásenie podľa § 257 ods. 1 písm. b/ Tr. por., preto mal prvostupňový súd správne aplikovať inštitút mimoriadneho zníženia trestu podľa § 39 ods. 1, ods. 3 písm. c/ Tr. zák., nakoľko uloženie trestu v sadzbe 10 rokov je vzhľadom na okolnosti prípadu a na pomery páchateľa, ktorý žije s dvomi prestárlymi rodičmi neprimerane prísne. Obžalovaný z vyššie uvedených dôvodov navrhol, aby odvolací súd podľa § 321 ods. 1 písm. b/, e/ Tr. por. zrušil napadnutý rozsudok vo výrokovej časti o uloženom treste, nakoľko okresný súd sa pri ukladaní trestu nevysporiadal so všetkými okolnosťami významnými pre rozhodnutie a uložený trest je neprimerane prísny a následne, aby odvolací súd vec vrátil na nové prejednanie a rozhodnutie, resp. aby sám rozsudkom podľa § 322 ods. 3 Tr. por. rozhodol o uložení primeraného miernejšieho trestu odňatia slobody za použitia ustanovenia o mimoriadnom znížení trestu podľa § 39 ods. 1, ods. 3 písm. c/ Tr. zák. Prokurátorka Krajskej prokuratúry Trenčín (ďalej len „prokurátorka“) sa k odvolaniu obžalovaného písomne vyjadrila. Vo vyjadrení uviedla, že je toho názoru, že okresný súd postupoval správne a zákonne, keď obžalovanému uložil trest odňatia slobody na dolnej hranici trestnej sadzby bez použitia ustanovenia o mimoriadnom znížení trestu. Prokurátorka ďalej uviedla, že samotné priznanie obžalovaného k trestnému činu, jeho oľutovanie nepredstavuje žiadnu mimoriadnu okolnosť, ktorá by v zmysle § 39 ods. 1 Tr. zák. odôvodňovala zníženie trestu pod dolnú hranicu zákonnej trestnej sadzby. Tieto majú len a výhradne povahu poľahčujúcich okolností, na ktoré je potrebné prihliadať v zmysle § 38 ods. 3 Tr. zák. pri určovaní druhu a výmery trestu. Prokurátorka má za to, že okresný súd pri ukladaní trestu vyhodnotil všetky kritériá stanovené v ustanovení § 34 ods. 4 Tr. zák. Ďalej poukázala na ustanovenie § 39 Tr. zák., podľa ktorého okolnosti prípadu alebo pomery páchateľa môžu odôvodniť jeho aplikáciu len za predpokladu, že použitie zákonom stanovenej trestnej sadzby odňatia slobody by bolo pre páchateľa neprimerane prísne a že účel trestu možno dosiahnuť aj trestom kratšieho trvania. Prokurátorka uviedla, že všetky tri podmienky sú ustanovené kumulatívne, a preto musia byť splnené súčasne. Ďalej poukázala na to, že ustálená súdna prax v súvislosti s aplikáciou tohto zmierňovacieho ustanovenia zohľadňovala predovšetkým tie okolnosti prípadu, ktoré súviseli so skutkom ako takým a s jeho právnym posúdením, teda okolnosti, za ktorých bol čin spáchaný, resp. rodinné a osobné pomery páchateľa, ktoré existujú v čase rozhodovania o treste. Z ustálenej súdnej praxe ďalej vyplýva, že medzi okolnosti umožňujúce použitie § 39 ods. 1 Tr. zák. možno zaradiť vážnu chorobu páchateľa, závislosť viacčlennej rodiny na zárobku páchateľa, stav jeho zníženej príčetnosti, starostlivosť páchateľa o väčší počet na neho odkázaných osôb, psychický stav páchateľa alebo skutočnosť, že trestný čin bol vyprovokovaný. Takéto okolnosti vo veci zistené neboli. Prokurátorka ďalej poukázala na to, že z hľadiska ustanovenia § 39 Tr. zák. o pomeroch páchateľa sa vyžaduje, aby išlo o pomery takého charakteru, z ktorých je zjavné, že trest uložený v rámci zákonnej trestnej sadzby by páchateľ pociťoval podstatne citlivejšie ako iní páchatelia. Vychádzajúc z okolností prípadu a z osoby obžalovaného má za to, že neboli splnené podmienky na mimoriadne zníženie trestu odňatia slobody. Prokurátorka z vyššie uvedených dôvodov navrhla, aby odvolací súd odvolanie obžalovaného T. A. zamietol ako nedôvodné podľa § 319 Tr. por. Na verejnom zasadnutí krajského súdu prokurátor krajskej prokuratúry navrhol, aby odvolanie obžalovaného bolo ako nedôvodné podľa § 319 Tr. por. zamietnuté, nakoľko napadnutý rozsudok považuje za zákonný a vecne správny. Obžalovaný T. A. a jeho obhajca na verejnom zasadnutí krajského súdu navrhli, aby odvolací súd podľa § 321 ods. 1 písm. d/, e/ Tr. por. zrušil napadnutý rozsudok vo výrokovej časti o uloženom treste, nakoľko považujú uložený trest za neprimerane prísny a následne, aby odvolací súd vec vrátil na nové konanie a rozhodnutie, resp. aby sám rozsudkom podľa § 322 ods. 3 Tr. por. rozhodol o uložení primeraného miernejšieho trestu odňatia slobody za použitia ustanovenia o mimoriadnom znížení trestu podľa § 39 ods. 1, ods. 3 písm. c/ Tr. zák. Krajský súd v Trenčíne ako súd odvolací na podklade podaného odvolania, ktoré mu spolu so spisom bolo predložené dňa 27. mája 2016, nezistiac dôvody pre zamietnutie odvolania podľa § 316 ods. 1 Tr. por. a ani dôvody pre zrušenie napadnutého rozsudku podľa § 316 ods. 3 Tr. por., vykonal vo veci verejné zasadnutie dňa 13. júla 2016. Na verejnom zasadnutí odvolací súd postupom podľa § 317 ods. 1 Tr. por. preskúmal zákonnosť a odôvodnenosť všetkých výrokov napadnutého rozsudku, ako aj správnosť postupu konania, ktoré im predchádzalo. Uvedeným postupom zistil, že odvolanie obžalovaného T. A. nie je dôvodné. Nezistil pritom chyby, ktoré neboli odvolaním vytýkané a ktoré by odôvodňovali podanie dovolania podľa § 371 ods. 1 Tr. por. Pokiaľ ide o preskúmanie správnosti postupu okresného súdu, ktoré predchádzalo vydaniu odvolaním napadnutých výrokov rozsudku, z obsahu odvolania obžalovaného vyplýva, že odvolanie neobsahuje žiadne námietky voči postupu okresného súdu, pričom odvolací súd nezistil v postupe okresného súdu chyby, ktoré by odôvodňovali podanie dovolania. Po splnení prieskumnej povinnosti odvolací súd zistil, že okresný súd, vychádzajúc zo zisteného skutkového stavu a právnej kvalifikácie konania, teda výrokov o vine, ktoré neboli a ani nemohli byť napadnuté odvolaním (podľa § 257 ods. 5 Tr. por. súdom prijaté vyhlásenie obžalovaného o vine je neodvolateľné a v tomto rozsahu nenapadnuteľné odvolaním) a ktorých správnosť odvolací súd nemohol preskúmavať, nepochybil vo výroku, ktorým podľa § 172 ods. 2 Tr. zák. s použitím § 38 ods. 3 Tr. zák., § 36 písm. l/, n/ Tr. zák. uložil obžalovanému trest odňatia slobody vo výmere 10 rokov nepodmienečne, pretože takto uložený trest obžalovanému okresným súdom je uložený v súlade s ustanoveniami Trestného zákona. Obžalovaný T. bol uznaný za vinného z pokračovacieho obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c/, d/, ods. 2 písm. c/ Tr. zák. s poukazom na § 138 písm. j/ Tr. zák., pričom v ustanovení § 172 ods. 2 Tr. zák. je stanovená trestná sadzba trestu odňatia slobody s dolnou hranicou vo výmere 10 rokov a hornou hranicou vo výmere 15 rokov. Obžalovaný neoprávnene kúpil, predal a prechovával psychotropnú látku alebo omamnú látku po akúkoľvek dobu a čin spáchal závažnejším spôsobom konania- na viacerých osobách. Trest uložený obžalovanému T. A. okresným súdom na samej dolnej zákonnej hranici trestnej sadzby trestu odňatia slobody vo výmere 10 rokov zodpovedá všetkým zákonným hľadiskám stanoveným pre jeho ukladanie v zmysle § 34 ods. 1, ods. 3 a ods. 4 Tr. zák. a zohľadňuje všetky zistené okolnosti prípadu, konkrétny stupeň závažnosti spáchaného trestného činu, zistené poľahčujúce a priťažujúce okolnosti, ako aj pomery obžalovaného a možnosti jeho nápravy z hľadiska účelu trestu, jeho individuálnej i generálnej prevencie, pričom uložený trest odňatia slobody v takto stanovenej výmere je dostatočným vyjadrením morálneho odsúdenia obžalovaného spoločnosťou. Odvolací súd zistil, že okresný súd pri ukladaní trestu odňatia slobody obžalovanému T. A. pri určení jeho výmery a spôsobu jeho výkonu postupoval v súlade so zákonom, pričom mu uložil primeraný trest odňatia slobody. Okresný súd postupoval vecne správne, keď obžalovanému mimoriadne neznížil trest odňatia slobody s použitím § 39 ods. 1 Tr. zák., keďže na takýto postup predpokladaný v citovanom zákonnom ustanovení neboli u neho splnené zákonné podmienky. Podľa § 39 ods. 1 Tr. zák. môže súd páchateľovi znížiť (uložiť) trest aj pod dolnú hranicu trestu ustanoveného týmto zákonom, ak vzhľadom na okolnosti prípadu alebo vzhľadom na pomery páchateľa má za to, že by použitie trestnej sadzby ustanovenej týmto zákonom bolo pre páchateľa neprimerane prísne a na zabezpečenie ochrany spoločnosti postačuje aj trest kratšieho trvania. Zo znenia citovaného zákonného ustanovenia vyplýva, že hoci neviaže jeho aplikáciu na „výnimočné“ okolnosti prípadu, ani na „mimoriadne“ pomery páchateľa, už z názvu ustanovenia § 39 Tr. zák. a jeho výkladu vyplýva, že ide o mimoriadne zníženie trestu odňatia slobody a nie o pravidelný postup súdu. Z uvedeného dôvodu sa použitie ustanovenia § 39 ods. 1 Tr. zák. nemôže odôvodniť len bežne sa vyskytujúcimi skutočnosťami, ale súd môže pristúpiť k mimoriadnemu zníženiu trestu len za existencie takých okolností alebo pomerov, ktoré sa u trestných činov a ich páchateľov bežne nevyskytujú a ktoré je možné vyhodnotiť v prospech páchateľov. Práve táto ich výnimočnosť alebo neštandardnosť objektívne spôsobuje, že trest ukladaný v rámci zákonom ustanovenej trestnej sadzby by bol pre páchateľa neprimerane prísny a na dosiahnutie účelu trestu by postačoval aj trest kratšieho trvania. Pri rešpektovaní zásady adekvátnosti trestu s prihliadnutím na povahu, závažnosť činu a osobu páchateľa preto trestný zákon umožňuje súdu na túto situáciu reagovať možnosťou mimoriadneho zníženia trestu aj pod dolnú hranicu trestnej sadzby ustanovenej zákonom, pričom je dôležité, aby súd jeho uplatnenie vždy argumentačne odôvodnil takým spôsobom, aby nevznikli žiadne pochybnosti o oprávnenosti použitia tohto ustanovenia. Odvolací súd dospel k záveru, že v posudzovanej veci okresný súd postupoval vecne správne, keď nezistil vo vzťahu k obžalovanému T. A. žiadnu bežne sa nevyskytujúcu (výnimočnú) okolnosť prípadu (resp. viacero takých okolností) alebo také (mimoriadne) pomery páchateľa, ktoré by vyznievali v jeho prospech a ktoré by mali význam pre mimoriadne zníženie trestu. Pokiaľ ide o pomery páchateľa, ktoré by boli tak pozoruhodné, že by boli dôvodom na aplikáciu ustanovenia § 39 ods. 1 Tr. zák., tieto u obžalovaného T. A. nie sú dané. Za pomery páchateľa (v podstate za pomery osobitného zreteľa) treba považovať rodinné a osobné pomery, ktoré sú v stave u každého páchateľa pri uložení trestu vyvolať osobitne citeľný dopad. V podstate ide o pomery (rodinné, osobné), ktoré existujú nie v čase páchania činu, ale v čase ukladania trestu a za takéto pomery páchateľa treba považovať predovšetkým narušený zdravotný stav, starostlivosť o početnú rodinu a skutočnú odkázanosť viacerých osôb na príjem zo zárobkovej činnosti páchateľa. O takúto situáciu však u obžalovaného T. A. nejde, a preto aplikácia ustanovenia § 39 ods. 1 Tr. zák. o mimoriadnom znížení trestu odňatia slobody z hľadiska pomerov páchateľa neprichádzala do úvahy. Okolnosťami prípadu z hľadiska použitia § 39 ods. 1 Tr. zák. sú všetky skutočnosti, ktoré majú vplyv na posúdenie povahy, charakteru a závažnosti trestného činu, vrátane možností nápravy páchateľa. Mimoriadne zníženie trestu odňatia slobody možno tiež odôvodniť i okolnosťami, ktoré sú znakom príslušnej skutkovej podstaty trestného činu, pokiaľ ich význam alebo intenzita, ktorou boli naplnené, výraznejšie vybočujú z obvyklých prípadov takýchto trestných činov a preto odôvodňujú zhovievavejší prístup pri ukladaní trestu, pričom medzi takéto skutočnosti by bolo možné zaradiť napr. spáchanie trestného činu pod tlakom závislosti alebo podriadenosti, spáchanie trestného činu pod vplyvom hrozby alebo nátlaku, či pod vplyvom ťaživých rodinných pomerov, ktoré si páchateľ nezavinil sám. Za okolnosti prípadu, ktoré by si zasluhovali osobitnú pozornosť a ktoré by umožňovali aplikáciu ustanovenia § 39 ods. 1 Tr. zák., možno teda v niektorých prípadoch považovať aj viac významných poľahčujúcich okolností, medzi nimi z hľadiska možností nápravy páchateľa aj jeho priznanie sa k trestnému činu a jeho úprimné oľutovanie, pritom pri nedostatku priťažujúcich okolností a najmä za predpokladu, že nie sú dané okolnosti, ktoré podmieňujú použitie vyššej trestnej sadzby a pokiaľ táto bola v konkrétnom prípade aj použitá. Z hľadiska okolností prípadu taktiež neprichádzala do úvahy aplikácia § 39 ods. 1 Tr. zák. V posudzovanej trestnej veci u obžalovaného T. A. prevažujú v rozhodnej miere okolnosti vyznievajúce v jeho neprospech. Obžalovaný T. A. neoprávnene prechovával a distribuoval omamné látky ďalším konzumentom a uvedeného činu sa dopustil závažnejším spôsobom konania- na viacerých osobách, teda za okolností podmieňujúcich použitie vyššej trestnej sadzby a vyjadrujúcich tak z hľadiska hodnotenia ich povahy a charakteru vyššiu závažnosť trestného činu. Trestná sadzba trestu odňatia slobody v kvalifikovanej skutkovej podstate trestného činu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 2 Tr. zák. je výrazne progresívna, keď dolná hranica trestu odňatia slobody vo výmere 10 rokov je v základnej skutkovej podstate tohto trestného činu podľa § 172 ods. 1 Tr. zák. hranicou hornou. A. trestných sadzieb nemá priamy súvis s mimoriadnym znížením trestu, ale sa odvíja od závažnosti činu, čo je kategória vlastná každému trestnému činu. Ak sa zvyšuje závažnosť činu, dochádza súčasne k sprísneniu trestnej sankcie obsiahnutej v kvalifikovaných skutkových podstatách konkrétneho trestného činu, pričom táto progresivita plne zodpovedá požiadavkám na vyváženosť viny a trestu. Pokiaľ sa obžalovaný domáhal priznania poľahčujúcej okolnosti v zmysle § 36 písm. j/ Tr. zák., že viedol pred spáchaním trestného činu riadny život, odvolací súd dospel k záveru, že okresný súd u obžalovaného správne neprihliadol na uvedenú poľahčujúcu okolnosť, keďže z evidencie priestupkov obžalovaného správne zistil, že od 1.1.2010 bol obžalovaný štyrikrát postihnutý za priestupky v oblasti dopravy (priestupky spáchané dňa 1.10.2014, 8.1.2015, 13.1.2015 a 10.8.2015). Odvolací súd dodáva, že poľahčujúcu okolnosť spočívajúcu v tom, že páchateľ pred spáchaním trestného činu viedol riadny život je možné priznať v prípade, ak páchateľ dodržiaval právny poriadok a ďalšie základné normy občianskej spoločnosti, plnil si svoje povinnosti voči štátu aj voči spoločnosti, nezneužíval svoje práva voči spoluobčanom, nenarušoval občianske spolužitie v bydlisku ani v zamestnaní, nedopúšťal sa priestupkov, iných deliktov a trestných činov. Pre priznanie tejto poľahčujúcej okolnosti preto nestačí len zistenie, že páchateľ nebol dosiaľ súdne trestaný, prípadne, že sa na páchateľa hľadí akoby nebol doteraz súdne trestaný. Z registru trestov na obžalovaného síce vyplýva, že bol doteraz jedenkrát súdne trestaný, pričom v skúšobnej dobe podmienečného odsúdenia sa osvedčil (hľadí sa na neho akoby nebol odsúdený), avšak bol doteraz od 1.1.2010 štyrikrát postihnutý za priestupky v oblasti dopravy. Okresný súd pri ukladaní druhu a výmery trestu u obžalovaného T. A. správne zistil na jeho strane dve poľahčujúce okolnosti, a to podľa § 36 písm. l/ Tr. zák., že sa obžalovaný k trestnej činnosti priznal a trestný čin úprimne oľutoval a podľa § 36 písm. n/ Tr. zák., že obžalovaný napomáhal pri objasňovaní trestnej činnosti príslušným orgánom (keďže na hlavnom pojednávaní urobil vyhlásenie o vine a okresný súd jeho vyhlásenie prijal). Na druhej strane u obžalovaného správne nezistil ani jednu priťažujúcu okolnosť vyplývajúcu z ustanovenia § 37 Tr. zák. Odvolací súd vzhľadom na vyššie uvedené okolnosti dospel k záveru, že u obžalovaného T. A. nie sú splnené podmienky na mimoriadne zníženie trestu odňatia slobody podľa § 39 ods. 1 Tr. zák., preto odvolacie námietky obžalovaného odvolací súd nepovažoval za opodstatnené. Odvolací súd ďalej dospel k záveru, že vecne správny a v súlade s ustanovením § 48 ods. 2 písm. a/, ods. 4 Tr. zák. je aj výrok napadnutého rozsudku o zaradení obžalovaného T. A. na výkon uloženého trestu do ústavu na výkon trestu odňatia slobody s minimálnym stupňom stráženia, nakoľko vzhľadom na závažnosť trestného činu a mieru narušenia obžalovaného bude jeho náprava lepšie zaručená v ústave na výkon trestu s minimálnym stupňom stráženia (namiesto ústavu na výkon trestu s maximálnym stupňom stráženia). Z uvedených dôvodov sa odvolací súd nestotožnil s námietkami obžalovaného T.. uvedených v jeho odvolaní, podľa ktorých by mal byť trest, uložený okresným súdom obžalovanému, neprimeraný. Odvolací súd teda nezistil žiadne zákonné dôvody na zmenu uloženého trestu odňatia slobody a spôsobu jeho výkonu v prospech obžalovaného, preto odvolacie námietky obžalovaného nepovažoval za dôvodné, neakceptoval ich a odvolanie obžalovaného T. A. podľa § 319 Tr. por. ako nedôvodné zamietol. Poučenie: Proti tomuto uzneseniu nie je sťažnosť prípustná.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3816010146.1 (dáta aktuálne k 12. 11. 2026). Záväzné je znenie zverejnené súdom.




